**MOLĖTŲ RAJONO SAVIVALDYBĖS KOMUNALINIŲ ATLIEKŲ SRAUTE SUSIDARANČIŲ PAKUOČIŲ IR PAKUOČIŲ ATLIEKŲ, ANTRINIŲ ŽALIAVŲ RŪŠIUOJAMOJO SURINKIMO, VEŽIMO, PERDAVIMO ATLIEKŲ NAUDOTOJUI, BEI INFRASTRUKTŪROS ĮRENGIMO, ATNAUJINIMO, PRIEŽIŪROS IR PLĖTROS PASLAUGŲ TEIKIMO SUTARTIS**

202\_ m. \_\_\_\_\_\_\_\_\_\_\_ d. Nr.\_\_\_\_\_\_

Molėtai

**Molėtų rajono savivaldybės administracija**, juridinio asmens kodas 188712799, registruota buveinė Vilniaus g. 44, Molėtai, atstovaujama Sigito Žvinio, veikiančio pagal administracijos nuostatus (toliau – **Užsakovas**), ir

**UAB „Molėtų švara“**, juridinio asmens kodas 167500661, registruota buveinė Statybininkų g. 8, Molėtai, atstovaujama direktoriaus Elmaro Milinavičiaus, veikiančio pagal bendrovės įstatus, (toliau – **Paslaugų teikėjas**),

toliau kartu vadinami „*Šalimis*“, o kiekviena atskirai – „*Šalimi*“,

atsižvelgdamos į tai, kad:

1. *2022 m. sausio 1 d. įsigaliojęs Lietuvos Respublikos pakuočių ir pakuočių atliekų tvarkymo įstatymo Nr. IX-517 2, 4, 4-2, 7, 10, 11-2 straipsnių ir 2 priedo pakeitimo įstatymas nustatė naujus reikalavimus komunalinių atliekų sraute susidarančių pakuočių atliekų ir antrinių žaliavų tvarkymui ir finansavimui bei sąlygojo būtinybę Molėtų rajono savivaldybei sudaryti naują sutartį dėl komunalinių atliekų sraute susidarančių pakuočių atliekų bei antrinių žaliavų rūšiuojamojo surinkimo ir vežimo bei infrastruktūros priežiūros paslaugų teikimo Molėtų rajono savivaldybėje;*
2. *Pagal Lietuvos Respublikos vietos savivaldos įstatymo 9 straipsnio 2 dalies 1 punktą savivaldybė Lietuvos Respublikos viešųjų pirkimų įstatymo nustatyta tvarka gali pavesti viešosios atliekų tvarkymo paslaugos teikimą jau įsteigtam viešųjų paslaugų teikėjui;*
3. *Perkančioji organizacija pagal Viešųjų pirkimų įstatymo 10 straipsnio 2 dalies 2 punktą išimtiniu atveju gali sudaryti vidaus sandorį dėl viešosios paslaugos, administruojamos vadovaujantis Vietos savivaldos įstatymo* *9 straipsnio 2 dalimi, įsigijimo, kai yra tenkinamos visos Viešųjų pirkimų įstatymo 10 straipsnio 1 dalies sąlygos;*
4. *Šalys tenkina sąlygas, nurodytas Viešųjų pirkimų įstatymo 10 straipsnio 1 dalyje ir 2 dalies 2 punkte, t. y. Molėtų rajono savivaldybė yra vienintelė UAB „Molėtų švara“, teikiančios komunalinių atliekų tvarkymo paslaugas, akcininkė, kontroliuojanti bendrovę kaip savo pačios tarnybą ar struktūrinį padalinį, darydama lemiamą įtaką jos strateginiams tikslams ir reikšmingiems sprendimams, įskaitant sprendimus dėl: ilgalaikio turto investavimo, perleidimo, nuomos, įkeitimo, hipotekos; kitų ūkio subjektų akcijų įsigijimo arba perleidimo; per paskutinius 3 finansinius metus daugiau kaip 80 procentų UAB „Molėtų švara“ gautų vidutinių pajamų iš pirkimo-pardavimo sutarčių sudaro pajamos, gautos iš sutarčių, sudarytų su Molėtų rajono savivaldybe ir (ar) jos kontroliuojamais juridiniais asmenimis, ir skirtų jos (jų) poreikiams tenkinti ar funkcijoms atlikti; UAB „Molėtų švara“ nėra tiesioginio privataus kapitalo dalyvavimo;*
5. *Pagal Pakuočių ir pakuočių atliekų tvarkymo įstatymo 10 straipsnį,* *komunalinių atliekų sraute susidarančių pakuočių atliekų rūšiuojamojo surinkimo ir vežimo, šių pakuočių atliekų rūšiuojamojo surinkimo sistemos infrastruktūros įrengimą, priežiūrą, atnaujinimą ir plėtrą, šių paslaugų ir veiklų administravimą privalo finansuoti licencijuotos gamintojų ir importuotojų organizacijos, kolektyviai organizuojančios pakuočių atliekų tvarkymą;*
6. *Būtina užtikrinti komunalinių atliekų sraute susidarančių pakuočių atliekų ir antrinių žaliavų tvarkymo paslaugų nepertraukiamą tiekimą, gerą paslaugų kokybę ir prieinamumą, taip pat esamos Molėtų rajono savivaldybės komunalinių atliekų tvarkymo sistemos stabilumą, tvarumą ir eksploatavimo ekonominį naudingumą;*

sudarė šią Molėtų rajono savivaldybės komunalinių atliekų sraute susidarančių pakuočių ir pakuočių atliekų, antrinių žaliavų rūšiuojamojo surinkimo, vežimo, perdavimo atliekų naudotojui, bei infrastruktūros įrengimo, atnaujinimo, priežiūros ir plėtros paslaugų teikimo sutartį (toliau – **Sutartis**) ir susitarė:

**I. SUTARTIES DALYKAS IR PASLAUGŲ APIMTYS**

1. Sutarties dalykas – Molėtų rajono savivaldybės komunalinių atliekų sraute susidarančių pakuočių ir pakuočių atliekų, antrinių žaliavų rūšiuojamojo surinkimo, vežimo, perdavimo atliekų naudotojui, bei infrastruktūros įrengimo, atnaujinimo, priežiūros ir plėtros paslaugos (toliau – **Paslaugos**).
2. Komunalinių atliekų sraute susidarančių pakuočių atliekų ir antrinių žaliavų rūšiuojamasis surinkimas ir vežimas apima: rūšiuojamojo surinkimo priemonėse esančių pakuočių atliekų ir antrinių žaliavų surinkimą Molėtų rajono savivaldybės teritorijoje, jų vežimą ir perdavimą licencijuotų gamintojų ir importuotojų organizacijų, kolektyviai organizuojančių pakuočių atliekų tvarkymą (toliau – **Organizacijos**), nurodytiems atliekų tvarkytojams.
3. Pakuočių atliekų ir antrinių žaliavų rūšiuojamojo surinkimo sistemos infrastruktūros (toliau – **Infrastruktūra**) įrengimas, atnaujinimas ir plėtra apima: priemones, funkcijas ir veiklas, kurios numatytos Lietuvos Respublikos aplinkos ministro tvirtinamuose Pakuočių atliekų, susidarančių komunalinių atliekų sraute, rūšiuojamojo surinkimo ir vežimo paslaugos teikimo būtinuosiuose reikalavimuose ir pakuočių atliekų tvarkymo organizavimo ir finansavimo sutarties būtinosiose sąlygose (toliau – **Būtinieji reikalavimai**) ir kituose teisės aktuose, šioje Sutartyje bei Pakuočių atliekų tvarkymo organizavimo ir finansavimo sutartyje (toliu – **PATOF sutartis**), sudaromoje tarp Užsakovo, Paslaugų teikėjo ir Organizacijų.
4. Infrastruktūros priežiūra apima: (i) konteinerių, skirtų komunalinių atliekų sraute susidarančioms pakuočių atliekoms ir antrinėms žaliavoms rūšiuoti ir surinkti (toliau – **rūšiavimo konteineriai**), paruošimą naudoti; (ii) kolektyvinio (bendro) naudojimo rūšiavimo konteinerių plovimą ir dezinfekavimą; (iii) rūšiavimo konteinerių remontą; (iv) netinkamų naudoti rūšiavimo konteinerių pakeitimą naujais arba tinkamais naudoti.
5. Paslaugų teikimo apimtys ir savybės, be kita ko, detalizuojamos Techninėje specifikacijoje (Priedas Nr. 1), kuri yra sudėtinė šios Sutarties dalis, ir PATOF sutartyje. Paslaugų teikėjas ne vėliau nei per 5 (penkias) darbo dienas privalo pasirašyti Užsakovo pateiktą ir (ar) pasirašytą PATOF sutartį (jei PATOF sutartis nebuvo pasirašyta Paslaugų teikėjo iki šios Sutarties sudarymo). Pasirašyta PATOF sutartis yra sudėtinė ir neatsiejama šios Sutarties dalis.

**II. PASLAUGŲ TEIKIMO PRADŽIA, PASIRUOŠIMAS TEIKTI PASLAUGAS IR PASLAUGŲ TEIKIMO TERMINAS**

1. Paslaugų teikėjui suteikiamas 6 (šešių) mėnesių nuo Sutarties įsigaliojimo dienos pasiruošimo teikti komunalinių atliekų sraute susidarančių pakuočių atliekų ir antrinių žaliavų rūšiuojamojo surinkimo ir vežimo paslaugas (toliau – **Surinkimo paslauga**) terminas. Šio termino metu Paslaugos teikėjas, pagal Techninės specifikacijos reikalavimus, privalo paruošti Paslaugų teikimui pilna apimtimi ir aprūpinti komunalinių atliekų turėtojus naujais, iki šios Sutarties įsigaliojimo Užsakovo papildomai įsigytais rūšiavimo konteineriais (700 komplektų).
2. Paslaugų teikėjas Paslaugas pagal Sutartį pradeda teikti nuo 2023 m. sausio 1 d. Pilna apimtimi Paslaugos pagal Sutartį pradedamos teikti pasibaigus pasiruošimo teikti Paslaugas terminui, nurodytam šios Sutarties 6 punkte.
3. Paslaugų teikimo terminas – 5 (penki) metai nuo Sutarties įsigaliojimo dienos.

**III. ŠALIŲ TEISĖS IR PAREIGOS, PASLAUGŲ TEIKIMO SĄLYGOS**

1. **Užsakovas įsipareigoja:**
	1. teikti Paslaugų teikėjui turimą informaciją ir duomenis, kurie būtini Paslaugų teikimui;
	2. užtikrinti, kiek tai priklauso nuo Užsakovo, kad Paslaugų teikėjas galėtų pagal šios Sutarties sąlygas nekliudomai teikti Paslaugas visoje Molėtų rajono savivaldybės teritorijoje visą Sutarties galiojimo laikotarpį;
	3. tvirtinti / derinti Paslaugų teikėjo parengtą rūšiavimo konteinerių ištuštinimo grafiką, kuriame nustatomos mėnesio dienos, kada savivaldybės teritorijoje reguliariai ištuštinami rūšiavimo konteineriai, ir (ar) kiek kartų per savaitę, mėnesį, kalendorinį ketvirtį ištuštinami rūšiavimo konteineriai, bei konteinerių plovimo ir dezinfekavimo grafiką;
	4. nedelsiant informuoti Paslaugų teikėją apie bet kokias aplinkybes, keliančias grėsmę tinkamam Sutarties vykdymui;
	5. vykdyti kitus įsipareigojimus, nurodytus šioje Sutartyje.
2. **Užsakovas (arba jo pavedimu komunalinių atliekų tvarkymo sistemos administratorius) yra atsakingas už:**
	1. rūšiavimo konteinerių dydžių parinkimą, atsižvelgiant į tai, kiek atliekų turėtojų naudosis rūšiavimo konteineriu ir į planuojamą konteinerio ištuštinimo dažnį;
	2. savalaikį sprendimų dėl rūšiavimo konteinerių ištuštinimo dažnių pakeitimo ir (ar) didesnės talpos ar papildomų rūšiavimo konteinerių pastatymo priėmimą, atsiradus teisės aktuose įtvirtintoms sąlygoms, susijusioms su pasikartojančiu rūšiavimo konteinerių perpildymu ir (ar) nepakankamu užpildymu;
	3. informacijos apie patvirtintą ir (ar) pakeistą rūšiavimo konteinerių ištuštinimo grafiką paskelbimą savivaldybės interneto svetainėje;
	4. Infrastruktūros įrengimui, atnaujinimui ir plėtrai reikiamų prekių, darbų ir (ar) paslaugų įsigijimą, išskyrus atvejus, kai šiuos veiksmus pagal Užsakovo nurodymą ir (ar) PATOF sutarties sąlygas atlieka Paslaugos teikėjas;
	5. Paslaugų teikėjo teikiamų Paslaugų kokybės priežiūrą ir kontrolę pagal teisės aktuose ir šioje Sutartyje nustatytus reikalavimus.
3. **Užsakovas turi teisę:**
	1. gauti iš Paslaugų teikėjo teisės aktuose ir šioje Sutartyje, Techninėje specifikacijoje nurodytas ataskaitas, kitą informaciją bei duomenis, susijusius su Paslaugų teikimu ir šios Sutarties vykdymu;
	2. vykdyti planinius ir neplanuotus kontrolinius Paslaugų teikimo patikrinimus;
	3. tikrinti Paslaugų teikėjo pateiktų dokumentų pagrįstumą ir gauti iš Paslaugų teikėjo informaciją, duomenis ir dokumentus (jų kopijas), leidžiančius patikrinti, ar Paslaugų teikėjas teikia Paslaugas pagal Sutartyje, Techninėje specifikacijoje nurodytus įsipareigojimus;
	4. turi kitas teises, kylančias iš šios Sutarties ir (ar) teisės aktų.
4. **Paslaugų teikėjas įsipareigoja:**
	1. teikti Paslaugas Molėtų rajono savivaldybės teritorijoje komunalinių atliekų turėtojams pagal šios Sutarties, įskaitant Techninės specifikacijos, PATOF sutarties bei teisės aktų, reglamentuojančių pakuočių atliekų, susidarančių komunalinių atliekų sraute, tvarkymą, reikalavimus;
	2. atsižvelgiant į Lietuvos Respublikos aplinkos ministro įsakymu patvirtintus Minimalius komunalinių atliekų tvarkymo paslaugos kokybės reikalavimus, Molėtų rajono savivaldybės atliekų tvarkymo taisyklių bei Techninės specifikacijos reikalavimus rengti rūšiavimo konteinerių ištuštinimo bei dezinfekavimo ir plovimo grafikus bei juos pateikti Užsakovui;
	3. rūšiavimo konteinerius pažymėti nurodant konteinerio unikalų identifikacinį numerį ir (ar) kodą, kuris turi būti aiškiai matomas, ir (ar) naudojant specialius identifikavimo žymeklius;
	4. užtikrinti, kad Paslaugos būtų teikiamos pilnai, kokybiškai, nepertraukiamai, tinkamai ir laiku;
	5. **vykdydamas Infrastruktūros įrengimą, plėtrą, priežiūrą ir atnaujinimą:**
		1. laikytis Būtinuosiuose reikalavimuose, Molėtų rajono savivaldybės ir kituose teisės aktuose, šioje Sutartyje, įskaitant Techninėje specifikacijoje, bei PATOF sutartyje nustatytų sąlygų Infrastruktūros įrengimui, plėtrai ir atnaujinimui;
		2. laikantis šioje Sutartyje, Techninėje specifikacijoje ir teisės aktuose nustatytų reikalavimų, vykdyti visų Molėtų rajono savivaldybės teritorijoje įrengtų ar pastatytų ir komunalinių atliekų turėtojų naudojamų kolektyvinio (bendro) naudojimo rūšiavimo konteinerių, kurie įrengti ir pastatyti Užsakovo nurodymu, priežiūrą;
		3. atlikti rūšiavimo konteinerių paruošimo naudoti darbus ir išdalinti juos komunalinių atliekų turėtojams, laikantis Techninėje specifikacijoje nurodytų reikalavimų;
		4. pagal teisės aktų reikalavimus ant rūšiavimo konteinerių ar šalia jų įrengtame informaciniame stende pateikti informaciją, kokioms pakuočių atliekoms ir antrinėms žaliavoms surinkti ir rūšiuoti skirti šie konteineriai ir kokias atliekas draudžiama į juos mesti;
		5. laikantis rūšiavimo konteinerių plovimo ir dezinfekavimo grafiko bei Techninės specifikacijos reikalavimų plauti ir dezinfekuoti kolektyvinio (bendro) naudojimo rūšiavimo konteinerius;
		6. kaip numatyta Techninėje specifikacijoje, įsivertinti prognozuojamą rūšiavimo konteinerių ir jų sudėtinių dalių poreikį ir turėti atitinkamų paskirčių, tipų ir talpų kolektyvinio (bendro) ir individualaus naudojimo rūšiavimo konteinerių ir jų sudėtinių dalių rezervą, reikalingą norint komunalinių atliekų turėtojams pastatyti trūkstamus rūšiavimo konteinerius ar juos pakeisti vietoj remontuojamų rūšiavimo konteinerių;
		7. techniškai netvarkingus, sugadintus ir netinkamus naudoti rūšiavimo konteinerius suremontuoti ir (ar) pakeisti naujais pagal Techninės specifikacijos, Būtinųjų reikalavimų ir kitų teisės aktų nuostatas;
		8. Paslaugų teikimo laikotarpiu sandėliuoti Užsakovui priklausančių rūšiavimo konteinerių perteklių (jei jis susidarytų mažėjant konteinerių poreikiui), taip pat surinkti, transportuoti į sandėliavimo ir (ar) likvidavimo vietą nepataisomai sugedusius, sulūžusius, netinkamus naudoti rūšiavimo konteinerius bei juos sandėliuoti iki jų perdavimo likvidavimui;
	6. **vykdydamas pakuočių atliekų ir antrinių žaliavų rūšiuojamąjį surinkimą ir vežimą:**
		1. rūšiavimo konteinerius ištuštinti pagal rūšiavimo konteinerių ištuštinimo grafiką ir užtikrinant Techninėje specifikacijoje, teisės aktuose, įskaitant Molėtų rajono savivaldybės atliekų tvarkymo taisyklėse, nustatytus reikalavimus rūšiavimo konteinerių ištuštinimo dažniui;
		2. laikytis Molėtų rajono savivaldybės nustatytų atliekų tvarkymo, triukšmo prevencijos viešosiose vietose reglamentuojančių teisės aktų reikalavimų;
		3. pagal rūšiavimo konteinerių ištuštinimo grafiką surinkti visas pakuočių atliekas ir antrines žaliavas iš visų Užsakovo užsakymu įrengtų ir pastatytų rūšiavimo konteinerių ir 5 m spinduliu aplink rūšiavimo konteinerius ir (ar) jų aikšteles, taip pat laikantis kitų Techninėje specifikacijoje nurodytų reikalavimų;
		4. pagal rūšiavimo konteinerių ištuštinimo grafiką konteinerių ištuštinimo metu rastus išstumdytus ir apverstus (dėl blogų oro sąlygų ar kitų priežasčių) kolektyvinio (bendro) naudojimo antžeminius rūšiavimo konteinerius pastatyti į nuolatinę jų stovėjimo vietą;
		5. ištuštintus rūšiavimo konteinerius grąžinti į nuolatinę jų stovėjimo vietą, uždaryti dangčius (jei tokie yra), atlikti kitus veiksmus, nurodytus Techninėje specifikacijoje;
		6. iš rūšiavimo konteinerių surinktas atliekas perduoti Organizacijų parinktiems pakuočių atliekų tvarkytojams, kaip nustatyta Pakuočių ir pakuočių atliekų tvarkymo įstatyme ir PATOF sutartyje, taip pat šiems atliekų tvarkytojams teisės aktų nustatyta tvarka pateikti atliekų perdavimą įrodančius dokumentus;
		7. pakuočių atliekų ir antrinių žaliavų nemaišyti su kitose savivaldybėse surinktomis pakuočių atliekomis ir antrinėmis žaliavomis, ne komunalinių atliekų sraute susidariusiomis pakuočių atliekomis ir antrinėmis žaliavomis (t. y. su pakuočių atliekomis ir antrinėmis žaliavomis, kurios pagal Atliekų tvarkymo įstatymą nepriskiriamos prie komunalinių atliekų);
		8. teikdamas Paslaugas, naudoti Techninės specifikacijos reikalavimus atitinkančias atliekas surenkančias transporto priemones;
		9. ant atliekas surenkančių transporto priemonių nurodyti atliekų tvarkytojo pavadinimą (ar įmonės logotipą) ir kontaktinius duomenis;
		10. surinkimo ir vežimo paslaugą teikti švariomis ir techniškai tvarkingomis transporto priemonėmis, atitinkančiomis reikalavimus, nurodytus Techninėje specifikacijoje;
		11. užtikrinti, kad Paslaugos būtų teikiamos tinkamai, nepriklausomai nuo Paslaugų teikėjo personalo skaičiaus pasikeitimo (pvz., dėl atostogų, laikino nedarbingumo ir pan.), atliekų surinkimo automobilių, kitų transporto priemonių ir (ar) įrangos techninės būklės, taip pat nepriklausomai nuo to mažės ar didės rūšiavimo konteinerių skaičius;
	7. **informuodamas ir aptarnaudamas atliekų turėtojus bei vykdydamas Paslaugų kokybės stebėseną:**
		1. skelbti informaciją atliekų turėtojams apie juos aptarnaujantį atliekų tvarkytoją (įmonės pavadinimą, adresą, kontaktinius telefonus, interneto svetainės adresą), rūšiavimo konteinerių ištuštinimo grafikus bei bendro naudojimo rūšiavimo konteinerių plovimo ir dezinfekavimo grafikus, taip pat kitą privalomą informaciją pagal Techninės specifikacijos, Molėtų rajono savivaldybės atliekų tvarkymo taisyklių ir (ar) kitų teisės aktų nuostatas;
		2. sudaryti galimybę atliekų turėtojui gauti informaciją apie Paslaugų teikėjo teikiamas Paslaugas interneto tinklalapyje, o darbo dienomis ir darbo valandomis – telefonu ar elektroniniu paštu;
		3. aptarnauti atliekų turėtojus, registruoti ir nagrinėti jų pranešimus, prašymus ar skundus (įskaitant ir žodinius) dėl teikiamų Paslaugų, remiantis reikalavimais, nurodytais Lietuvos Respublikos aplinkos ministro įsakymu patvirtintuose Minimaliuose komunalinių atliekų tvarkymo paslaugos kokybės reikalavimuose, kituose teisės aktuose ir Techninėje specifikacijoje;
		4. įvesti ir palaikyti Paslaugų kokybės užtikrinimo sistemą, garantuojančią, kad teikiant Paslaugas bus užtikrinamas Molėtų rajono savivaldybės atliekų tvarkymo taisyklių ir kitų atliekų tvarkymą reglamentuojančių teisės aktų laikymasis bei Paslaugų teikėjas teiks ne žemesnės kokybės nei apibrėžta Techninėje specifikacijoje, Paslaugas;
	8. nustatytais terminais teikti Užsakovui teisės aktuose ir šioje Sutartyje, Techninėje specifikacijoje nurodytas ataskaitas, kitą informaciją bei duomenis, susijusius su Paslaugų teikimu ir šios Sutarties vykdymu;
	9. sudaryti sąlygas atlikti planinius ir neplaninius Paslaugų teikimo patikrinimus, skirti savo atstovą (-us) dalyvauti patikrinimuose;
	10. likus ne daugiau kaip 3 (trims) mėnesiams ir ne mažiau kaip 2 (dviem) mėnesiams iki Sutarties termino pabaigos, pateikti Užsakovui ir su juo suderinti Paslaugų teikėjui priklausančių (jei tokių yra) atsiėmimo bei Užsakovo informacijos, duomenų ir (ar) Paslaugų teikėjui perduoto turto, kuris reikalingas, kad būtų užtikrintas nepertraukiamas Paslaugų teikimas iki paslaugas, analogiškas Paslaugoms, nurodytoms šioje Sutartyje, pradės teikti naujas paslaugų teikėjas (toliau – **Paslaugų perdavimo procesas**), perdavimo grafiką.
	11. Paslaugų perdavimo proceso metu bendradarbiauti su naujuoju paslaugos teikėju, ir dėti protingas pastangas, kad atliekų turėtojai nepatirtų nepatogumų dėl Paslaugų teikėjo pasikeitimo ir būtų užtikrintas nepertraukiamas Paslaugų teikimas;
	12. vykdyti kitus įsipareigojimus, numatytus šioje Sutartyje, įskaitant Techninę specifikaciją, ir PATOF sutartyje.
5. **Paslaugos tiekėjas turi teisę:**
	1. gauti iš Užsakovo turimą informaciją bei duomenis, kurie reikalingi įsipareigojimų pagal šią Sutartį bei PATOF sutartį vykdymui;
	2. Techninėje specifikacijoje nurodytomis sąlygomis neištuštinti antžeminių stumdomų rūšiavimo konteinerių, jeigu jie yra uždarose teritorijose ir atliekų turėtojai jų neišstumia į nustatytą vietą iki konteinerių ištuštinimo grafike nustatyto laiko, taip pat neištuštinti rūšiavimo konteinerių kitais atvejais, nurodytais Techninėje specifikacijoje ir (ar) Molėtų rajono savivaldybės atliekų tvarkymo taisyklėse;
	3. turi kitas teises, kylančias iš šios Sutarties ir (ar) teisės aktų.

**IV. PATIKRINIMŲ ATLIKIMO TVARKA**

1. Šalys susitaria, kad Surinkimo paslaugos teikimo planiniai patikrinimai, siekiant nustatyti ar Paslaugų teikėjas teikia šią paslaugą pagal Sutartyje nurodytus įsipareigojimus, atliekami ne rečiau kaip vieną kartą per kalendorinius metus, Užsakovo pasirinktu laiku, iš anksto informavus Paslaugų teikėją ne vėliau kaip prieš 10 (dešimt) darbo dienų. Užsakovas turi teisę neatlikti kasmetinio planinio patikrinimo, jei analogiškas patikrinimas yra atliktas pagal PATOF sutartį.
2. Gavus skundą, pranešimą ar atsiradus kitoms objektyvioms priežastims, kurios sąlygoja būtinybę patikrinti, kaip Paslaugų teikėjas teikia Surinkimo paslaugą, Užsakovas turi teisę atlikti neplaninius Surinkimo paslaugos teikimo patikrinimus iš anksto apie juos neinformavęs Paslaugų teikėjo ir (ar) informavęs Paslaugos tiekėją, kaip nurodyta šios Sutarties 26.2 punkte.
3. Šalys susitaria, kad Paslaugų teikėjo tinkamą įsipareigojimų vykdymą, teikiant Surinkimo paslaugas, pagrindžia duomenys, informacija bei dokumentai apie rūšiavimo konteinerių ištuštinimą, atliekų svėrimą, priėmimą – perdavimą Organizacijos nurodytam atliekų tvarkytojui, transportavimo apskaitos dokumentacija, informacija apie komunalinių atliekų turėtojų skundus, prašymus ir pan. bei jų išsprendimo / išnagrinėjimo rezultatus, Paslaugų teikėjo ataskaitose nurodyta informacija ir ją pagrindžiantys dokumentai, taip pat kiti duomenys, informacija ir dokumentai, susiję su Surinkimo paslaugos teikimu.

**V. PASLAUGŲ KAINA IR ATSISKAITYMO TVARKA**

1. Preliminari Sutarties vertė visam Sutarties galiojimo laikotarpiui – 1 023 931,70 Eur (vienas milijonas dvidešimt trys tūkstančiai devyni šimtai trisdešimt vienas euras, 70 ct) be PVM. Šalys sutaria, kad šiame punkte nurodyta Sutarties vertė yra preliminari, o faktinę Sutarties vertę sudaro suma, sumokama už faktiškai suteiktas Paslaugas, be kita ko, remiantis PATOF sutarties sąlygomis.
2. Pagal šią Sutartį teikiamos Paslaugos, vadovaujantis Pakuočių ir pakuočių atliekų tvarkymo įstatymo nuostatomis, pilna apimtimi apmokamos Organizacijų lėšomis, išskyrus atvejus, kai teisės aktai numato kitokį apmokėjimo paskirstymą ir (ar) lėšų šaltinius Paslaugų apmokėjimui. Tokiu atveju, esant poreikiui, Šalys sudaro atskirą susitarimą dėl Paslaugų apmokėjimo paskirstymo.
3. Apmokėjimas už suteiktas Paslaugas Paslaugų teikėjui vykdomas PATOF sutartyje nurodytais įkainiais, PATOF sutartyje, atskiruose susitarimuose (jei jie sudaromi pagal šios Sutarties 18 punktą) ir teisės aktuose nustatytomis sąlygomis bei terminais.

**VI. ŠALIŲ ATSAKOMYBĖ**

1. Šalys atsako už savo sutartinių įsipareigojimų nevykdymą ar netinkamą vykdymą bei privalo kompensuoti viena kitai ir (ar) tretiesiems asmenims nuostolius, atsiradusius dėl tokio Šalių sutartinių įsipareigojimų pažeidimo. Delspinigių, baudų sumokėjimas ir (ar) nuostolių atlyginimas neatleidžia Sutartį pažeidusios Šalies nuo šia Sutartimi prisiimtų sutartinių įsipareigojimų įvykdymo.
2. Paslaugų teikėjas, vienašališkai nutraukęs ar sustabdęs Sutartį, nesant Užsakovo kaltės, privalo atlyginti visus Užsakovo dėl to patirtus nuostolius.
3. Paslaugų teikėjas atsako už žalą, kurią jis, jo darbuotojai ar kiti jo pasitelkti asmenys, naudojami atliekų surinkimo automobiliai, sunkvežimiai, kitos transporto priemonės bei įranga Paslaugų teikimo metu padaro Užsakovui, tretiesiems asmenims, jų turtui ir (ar) aplinkai.
4. Paslaugų teikėjas atsako už darbuotojų darbo saugos reikalavimų vykdymą teikiant Paslaugas ir jų nevykdymo pasekmes.
5. Užsakovas, siekdamas užtikrinti Paslaugų kokybę, turi teisę taikyti Paslaugų teikėjui šias baudas už toliau nurodomus dėl Paslaugų teikėjo kaltės padarytus Sutarties vykdymo pažeidimus:
	1. už kiekvieną pagal grafiką neištuštintą individualų rūšiavimo konteinerį – 100 Eur (šimtas eurų) bauda;
	2. už kiekvieną pagal grafiką neištuštintą bendro (kolektyvinio) naudojimo rūšiavimo konteinerį – 250 Eur (du šimtai penkiasdešimt eurų) bauda;
	3. už techniškai netvarkingų, sugadintų ir (ar) netinkamų naudoti individualaus naudojimo rūšiavimo konteinerių nepakeitimą ir (ar) nesuremontavimą Sutartyje, Techninėje specifikacijoje ir (ar) teisės aktuose nustatytais terminais – 150 Eur (šimtas penkiasdešimt eurų) bauda už kiekvieną atvejį;
	4. už paliktas po aptarnavimo netvarkingas (prišiukšlintas) bendro (kolektyvinio) naudojimo rūšiavimo konteinerių stovėjimo vietas, aikšteles - 150 Eur (šimtas penkiasdešimt eurų) bauda už kiekvieną atvejį;
	5. už bendro (kolektyvinio) naudojimo konteinerių neišplovimą ir (ar) neišdezinfekavimą pagal grafiką ir (ar) kitų reikalavimų, susijusių su šių konteinerių plovimu ir (ar) dezinfekavimus, pažeidimą - 50 Eur (penkiasdešimt eurų) bauda už kiekvieną atvejį;
	6. už ištuštinto konteinerio nepastatymą į jo paėmimo vietą ir (ar) palikimą neuždengtu dangčiu po aptarnavimo - 10 Eur (dešimt eurų) bauda už kiekvieną atvejį;
	7. už ataskaitų ir (ar) kitos informacijos, duomenų, dokumentų nepateikimą laiku - 50 Eur (penkiasdešimt eurų) bauda už kiekvieną atvejį.
6. Paslaugų teikėjui yra žinoma ir jis sutinka, kad, be kita ko, jam atsakomybė už netinkamą Paslaugų teikimą ir (ar) kitų įsipareigojimų netinkamą vykdymą ar nevykdymą, taikoma ir pagal PATOF sutarčių sąlygas.
7. Šalys susitaria, kad baudos, nurodytos šios Sutarties 24 punkte, bus skiriamos laikantis šios tvarkos ir sąlygų:
	1. baudos skyrimo procedūra pradedama gavus informaciją apie pažeidimą iš komunalinių atliekų turėtojų (žodžiu ar raštu) ir (ar) pažeidimą nustačius Užsakovo atliekamo patikrinimo metu;
	2. Užsakovas gautą informaciją apie pažeidimą užregistruoja ir tą pačią darbo dieną vyksta į vietą patikrinti jos tikrumą bei telefonu ir (ar) el. paštu informuoja apie tai Paslaugų teikėją. Patikrinimas vietoje gali būti neatliekamas, jei pažeidimas nustatomas Užsakovo atliekamo patikrinimo metu, tikrinant Paslaugos teikėjo dokumentus, ataskaitas ir pan.;
	3. Užsakovo atstovas (-ai) patikrina gautą informaciją ir, jeigu pažeidimas padarytas, surašo ir pasirašo Pažeidimo patvirtinimo aktą (toliau – **Aktas**). Akte nurodoma patikrinimo data, vieta, dalyvavusių asmenų duomenys, pridedamos Užsakovo atstovų padarytos pažeidimą fiksuojančios foto nuotraukos, nurodant jų datą, pateikiama informacija, ar patikrinime dalyvavo Paslaugų teikėjo atstovas (nurodomi jo duomenys), pateikiama kita reikalinga informacija. Vienas Akto egzempliorius įteikiamas Paslaugų teikėjo atstovui pasirašytinai arba išsiunčiamas Paslaugų teikėjui el. paštu;
	4. jeigu Paslaugų teikėjas per 2 (dvi) kalendorines dienas nuo Akto įteikimo pasirašytinai dienos (o jei Aktas išsiųstas el. paštu – per 2 (dvi) kalendorines dienas nuo Akto išsiuntimo dienos), neištaiso Akte užfiksuoto pažeidimo ir nepateikia Užsakovui pažeidimo ištaisymą pagrindžiančių duomenų, Paslaugų teikėjas, Užsakovui raštu pareikalavus, per Užsakovo nustatytą terminą privalo sumokėti šios Sutarties 24 punkte nurodyto dydžio baudą (-as) už padarytą pažeidimą;
	5. baudos paskyrimas neatleidžia Paslaugų teikėjo nuo šia Sutartimi prisiimtų sutartinių įsipareigojimų įvykdymo.
8. Šalis vėluojanti vykdyti savo pinigines prievoles (mokėjimus) pagal šią Sutartį, įsipareigoja kitos Šalies reikalavimu sumokėti 0,02 (dviejų̨ šimtųjų) proc. dydžio delspinigius nuo nustatytu terminu nesumokėtos sumos už kiekvieną pavėluotą̨ dieną.
9. Šalis atleidžiama nuo atsakomybės dėl dalinio ar visiško Sutarties įsipareigojimų nevykdymo, jeigu ji įrodo, kad Sutarties sąlygos neįvykdytos dėl aplinkybių, kurių ji negalėjo kontroliuoti bei protingai numatyti Sutarties sudarymo metu, ir kad negalėjo užkirsti kelio šių aplinkybių ar jų pasekmių atsiradimui (*force majaure*), o šios aplinkybės turi tiesioginę įtaką Sutarties vykdymui ir objektyviai neterminuotai užkerta kelią Šaliai vykdyti Sutartį. Atleidimui nuo atsakomybės už Sutarties neįvykdymą dėl *force majeure* aplinkybių ir šių aplinkybių nustatymui taikomos Lietuvos Respublikos civiliniame kodekse įtvirtintos nuostatos.

**VII. SUTARTIES GALIOJIMAS, KEITIMAS IR NUTRAUKIMAS**

1. Sutartis įsigalioja nuo dienos, kai ją pasirašo abi Šalys ir galioja iki visiško įsipareigojimų pagal Sutartį įvykdymo.
2. Sutarties sąlygos gali būti keičiamos, papildomos rašytiniu Šalių susitarimu. Šalims tarpusavyje susitarus dėl Sutarties sąlygų keitimo ir (ar) papildymo šie keitimai bei papildymai įforminami susitarimu, kuris yra neatskiriama Sutarties dalis.
3. Užsakovas turi teisę vienašališkai ne teismo tvarka nutraukti Sutartį, apie tai pranešęs raštu Paslaugų teikėjui ne vėliau kaip prieš 30 (trisdešimt) dienų iki numatomo Sutarties nutraukimo, jeigu Paslaugų teikėjas padarė pažeidimą, kuris laikomas esminiu, ir Paslaugų teikėjas per Užsakovo nustatytą terminą nepašalina padaryto pažeidimo. Jei Paslaugų teikėjo padarytas esminis pažeidimas objektyviai negali būti ištaisomas, terminas pažeidimui ištaisyti nenustatomas, ir Užsakovas turi teisę vienašališkai nutraukti Sutartį, apie tai pranešęs raštu Paslaugų teikėjui ne vėliau kaip prieš 30 (trisdešimt) dienų iki numatomo Sutarties nutraukimo.
4. Jeigu yra svarbių priežasčių, Užsakovas turi teisę vienašališkai ne teismo tvarka nutraukti Sutartį, apie tai pranešęs raštu Paslaugų teikėjui ne vėliau kaip prieš 60 (šešiasdešimt) dienų iki numatomo Sutarties nutraukimo. Užsakovas turi teisę vienašališkai ne teismo tvarka nutraukti Sutartį ir kitais teisės aktuose numatytais atvejais.
5. Paslaugų teikėjas vienašališkai ne teismo tvarka gali nutraukti Sutartį tik dėl svarbių priežasčių ir įspėjęs Užsakovą ne vėliau kaip prieš 90 (devyniasdešimt) dienų iki numatomo Sutarties nutraukimo.
6. Užsakovas turi teisę vienašališkai ne teismo tvarka nutraukti Sutartį, nesilaikydamas šios Sutarties 32 punkte nurodyto įspėjimo termino, kai Paslaugų teikėjas netenka teisės vykdyti veiklą, kuri reikalinga teikiant Paslaugas arba tokia jo teisė sustabdoma, taip pat jeigu Paslaugų teikėjas sušaukia kreditorių susirinkimą, tampa nemokus arba yra pateikiamas prašymas dėl jo bankroto, restruktūrizavimo arba analogiškų įstatymuose numatytų procedūrų, arba yra priimamas sprendimas dėl jo veikos nutraukimo arba likvidavimo.
7. Sutartis gali būti nutraukta Šalių rašytiniu susitarimu.

**VII. INFORMACIJOS NAUDOJIMAS, KONFIDENCIALUMAS IR ASMENS DUOMENŲ APSAUGA**

1. Bet kokie Šalies gauti dokumentai lieka juos pateikusios Šalies nuosavybe, jeigu Šalys raštu nesusitaria kitaip. Nutraukus ar pasibaigus Sutarčiai, kiekviena Šalis sunaikina kitos Šalies dokumentus. Dokumentų sunaikinti negalima, jeigu Lietuvos Respublikos įstatymai ar kiti teisės aktai reikalauja, kad jie būtų išsaugoti.
2. Kiekviena Šalis įsipareigoja neatskleisti tretiesiems asmenims be kitos Šalies išankstinio rašytinio sutikimo bei saugoti Sutarties vykdymo metu tiesiogiai ir (ar) netiesiogiai gautą ir (ar) kitaip sužinotą kitos Šalies konfidencialią informaciją, kuri, atsižvelgiant į Lietuvos Respublikos įstatymus, yra įslaptinta ar sudaro komercinę paslaptį, slaptumą ir taip pat įsipareigoja nenaudoti tokios informacijos jokiais kitais tikslais, išskyrus Sutarties tikslus. Trečiaisiais asmenimis nėra laikomi Užsakovo ir Paslaugų teikėjo teisininkai, auditoriai ir atsakingi darbuotojai.
3. Šia Sutartimi prisiimti konfidencialumo įsipareigojimai galioja visą Sutarties galiojimo laikotarpį, taip pat ir pasibaigus šios Sutarties galiojimui ar nutraukus Sutartį bet kokiais pagrindais. Esant pagrįstoms priežastims, Šalys turi teisę reikalauti, kad Šalies personalas, dalyvaujantis Sutarties vykdyme, pasirašytų atskirą konfidencialumo pasižadėjimą.
4. Valstybės, tarnybos ar komercinės paslapties ar konfidencialios informacijos neatskleidimo įsipareigojimas netaikomas viešai ar kitokiu būdu skelbiamai informacijai arba informacijai, kurią kita Šalis yra teisėtai gavusi ne iš kitos Sutarties Šalies, taip pat informacijai, kuri yra vieša pagal Lietuvos Respublikos įstatymus. Taip pat šis įsipareigojimas yra netaikomas, kai Lietuvos Respublikos teisės aktų nustatyta tvarka informacijos apie Sutartį pareikalauja teisėsaugos, kontrolės ir kitos institucijos.
5. Vykdydamos Sutartį Šalys įsipareigoja asmens duomenų tvarkymą vykdyti teisėtai – laikantis Bendrojo duomenų apsaugos reglamento 2016/679 (BDAR), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų tvarkymą, reikalavimų. Tarp Šalių gali būti sudaromas atskiras susitarimas prie šios Sutarties dėl asmens duomenų tvarkymo.
6. Šalių atstovų, darbuotojų ar kitų fizinių asmenų, pasitelktų Sutarčiai vykdyti duomenų tvarkymo teisėtumas grindžiamas būtinybe įvykdyti Sutartį ir (ar) būtinybe pasinaudoti iš Sutarties kylančiomis teisėmis, teisėtu interesu.
7. Šalys įsipareigoja tinkamai informuoti visus fizinius asmenis (darbuotojus, įgaliotinius, valdymo organų narius ir kitus pasitelktus asmenis / atstovus), kurie pasitelkiami Sutarčiai vykdyti, apie tai, kad jų asmens duomenys bus arba gali būti perduoti Šalims ir bus arba gali būti Šalių tvarkomi Sutarties vykdymo tikslais; kur ir kiek laiko asmens duomenys bus saugomi, ir kas turės galimybę su jais susipažinti.

**VIII. BAIGIAMOSIOS NUOSTATOS**

1. Sutartyje vartojamos sąvokos aiškinamos taip, kaip jos apibrėžtos Lietuvos Respublikos pakuočių ir pakuočių atliekų tvarkymo įstatyme, Lietuvos Respublikos atliekų tvarkymo įstatyme ir kituose pakuočių atliekų bei antrinių žaliavų tvarkymą reglamentuojančiuose teisės aktuose, išskyrus atvejus, kai Sutartyje, Techninėje specifikacijoje aiškiai ir nedviprasmiškai nurodyta kitaip.
2. Šalys susitaria, jog visi pranešimai, informacija, dokumentacija ar korespondencija dėl Sutarties ar jos vykdymo turi būti įforminta raštu lietuvių kalba ir gali būti įteikiami asmeniškai pasirašytinai arba siunčiami Sutartyje nurodytais elektroninio pašto adresais arba registruotu laišku.
3. Šalys susitaria, kad bet koks Šalių nesutarimas, kylantis iš šios Sutarties ar susijęs su ja, bus sprendžiamas derybų būdu, o ginčo nepavykus išspręsti derybų būdu, jis bus nagrinėjamas Lietuvos Respublikos teismuose pagal Lietuvos Respublikos įstatymus.
4. Šalys susitaria, kad paaiškėjus, jog tarp šios Sutarties, įskaitant Techninę specifikaciją, ir PATOF sutarties nuostatų yra neatitikimų, nesuderinamumų ar pan. ir (ar) kilus ginčams dėl Sutarties, Sutarties nuostatos turi būti aiškinamos, visų pirma, atsižvelgiant į Lietuvos Respublikos atliekų tvarkymo įstatymo, Lietuvos Respublikos pakuočių ir pakuočių atliekų tvarkymo įstatymo nuostatas ir šiuose įstatymuose įtvirtintus principus, taip pat į Molėtų rajono savivaldybės komunalinių atliekų turėtojų interesus bei į tai, kad būtina užtikrinti tinkamą visos Molėtų rajono savivaldybės komunalinių atliekų tvarkymo sistemos funkcionavimą.
5. Šalys susitaria, kad paaiškėjus, jog tarp šios Sutarties ir jos Techninės specifikacijos sąlygų yra neatitikimų, prieštaravimų ar pan., Šalys teikia prioritetą ir vadovaujasi Sutarties sąlygomis.
6. Vienos ar kelių Sutarties sąlygų negaliojimas savaime nedaro negaliojančios visos Sutarties. Šalys susitaria, kad tokiu atveju, negaliojanti sąlyga Šalių rašytiniu susitarimu turės būti nedelsiant pakeista nauja galiojančia sąlyga, kuri pagal prasmę ir turinį būtų artimiausia negaliojančiai sąlygai bei turėtų analogišką teisinį ir ekonominį rezultatą, kaip ir pakeistoji sąlyga.
7. Ši Sutartis surašyta lietuvių kalba, 1 (vienu) egzemplioriumi ir Šalių pasirašoma kvalifikuotu elektroniniu parašu.

|  |  |
| --- | --- |
| **Užsakovas** Molėtų rajono savivaldybės administracijaJuridinio asmens kodas: 188712799 Vilniaus g. 44, MolėtaiTel. Nr.: 8 383 54761El. paštas: savivaldybe@moletai.lt Administracijos direktoriusSigitas Žvinys | **Paslaugų teikėjas**UAB „Molėtų švara“Juridinio asmens kodas: 167500661PVM mokėtojo kodas: LT675006610Statybininkų g. 8, MolėtaiTel. 8 383 51 105El. paštas: svara@moletusvara.lt Direktorius Elmaras Milinavičius  |